Shiasa süchikijee nüchuntüin Jesús nümüin chi Nüshikai,
nuꞌunakalaka namaa na nikirajüinkana waneemüin saꞌata wane luwopu kanüliakat Cedrón,
suupünaamüin wane wunuꞌulia kanüliasü Olivos.
Otta müshia Judas,
chi aapüinjachikai nikii Jesús,
niꞌraajüin tü wunuꞌuliakat süka noutkajaapüꞌüin chaꞌaya Jesús namaa na nikirajüinkana.
Nüntakalaka joo Judas eemüin Jesús sümaa wane surulaalüirua je wane suwaariase tü aꞌwaajüleekat Maleiwa ajütünakana natüma na fariseokana je natüma na laülaashiikana naꞌakajee na sacerdote judíokana.
Kajapuluꞌuyaa müshii chajaruuta ooꞌulaka kasimoꞌuyaa müshii süpüla nanaküin tü wopukot.
Otta Jesús,
sünain nütüjaain saaꞌu süpüshua tü aaꞌinnüinjatkat jooluꞌu nüka,
nürütkaakalaka sünainmüin tü surulaatkalüirua sünain nüsakirüin naya:
—¿Jarai jüchajaaka achiki?
—Jesús chi Nazaretjeꞌewaikai —namakalaka.
—Tayaꞌaya tayakai —nümakalaka Jesús namüin.
Otta müshia Judas chi aapakai nikii,
eejachi shaꞌwatüin namaa na surulaatkana.
Je wanaa sümaa nümüin Jesús namüin:
“Tayaꞌaya tayakai”,
ansünajaashii sünain noꞌnnajaain mmaluꞌu.
Nüsakirakalaka joo Jesús nüchikua:
—¿Jarai jüchajaaka achiki?
—Nia Jesús chi Nazaretjeꞌewaikai —namakalaka nümüin.
—Tamüinapaꞌasa jia sünain tayaꞌayain tayakai.
Müleka tayale jüchajaain,
juuꞌulaa noꞌunaiwa na wayuu yaakana tamaa —nümakalaka namüin.
Müsü nünüiki Jesús süpüla shikeraajüinjatüin tü nümakat paala sünain maa:
“Nnojotsü amüloulin toulia waneesükaijeꞌe naꞌakajee napüshua na niꞌitaakana Maleiwa süpüla nayain tapüshin”.
Je Simón Pedro,
nuwatakalaka nooꞌomüin wane nüchepchia chi laülaashikai napüleerua na sacerdote judíokana sümaa wane chajaruuta.
Nüchotoꞌoleekalaka tü nücheꞌe nikialuꞌujeejatkat.
Otta müshia chi achepchieekai,
Malco nünülia.
Nümakalaka Jesús nümüin Pedro:
—Piꞌitaa püchajaruutse süchikua suluꞌu süta.
Acheküsü talatirüin tü müliaa nüchekakat chi Tashikai tapüleerua.
Chi sülaülashikai surulaat namaa na surulaatkana je na suwaariasekana tü aꞌwaajüleekat Maleiwa,
amaanüshi Jesús natüma
sünain kapüin nia süpüla noꞌunirüin nia palajana nünainmüin Anás.
Nia nüshimiaka Caifás chi laülaashikai soꞌu juyakat tia napüleerua na sacerdote judíokana.
Chi Caifáskai anülia,
nia maka paala namüin na laülaayuu judíokana sünain maa:
“Shia anaka aluꞌu,
saaꞌin tamüin,
ouktüle waneeshia neꞌe wayuu waaꞌu wayakana judíokana wapüshua”.